Sag C-293/00





Kongeriget Nederlandene

mod

Kommissionen for De Europæiske Fællesskaber





«Annullation af Kommissionens beslutning 2000/362/EF af 25. maj 2000 om den samlede EF-støtte til udryddelse af klassisk svinepest i Nederlandene i 1997»

Forslag til afgørelse fra generaladvokat C. Stix-Hackl fremsat den 26. juni 2003

Domstolens dom (Femte Afdeling) af 6. november 2003

Sammendrag af dom

1. Landbrug – tilnærmelse af lovgivningerne om veterinærpolitimæssig kontrol – finansielt tilskud fra Fællesskabet til medlemsstaternes veterinærforanstaltninger – aktioner af hastende karakter i tilfælde af forekomsten af visse dyresygdomme – nedsættelse af det finansielle tilskud i tilfælde af manglende overholdelse af fællesskabsbestemmelserne – lovlig – fast korrektion – betingelser

(Rådets beslutning 90/424, art. 3, stk. 2)

2. Landbrug – tilnærmelse af lovgivningerne om veterinærpolitimæssig kontrol – finansielt tilskud fra Fællesskabet til medlemsstaternes veterinærforanstaltninger – aktioner af hastende karakter i tilfælde af forekomsten af visse dyresygdomme – Kommissionens kontrolbeføjelse – rækkevidde – finansiel korrektion i tilfælde af, at de vedtagne foranstaltninger er utilstrækkelige – den berørte medlemsstats indsigelser – bevisbyrde

(Rådets beslutning 90/424)

3. Landbrug – tilnærmelse af lovgivningerne om veterinærpolitimæssig kontrol – finansielt tilskud fra Fællesskabet til medlemsstaternes veterinærforanstaltninger – aktioner af hastende karakter i tilfælde af forekomsten af visse dyresygdomme – støtte til udryddelse af klassisk svinepest i Nederlandene – nedsættelse af den godtgørelse, der betales til dyreejerne – proportionalitetsprincippet – tilsidesættelse – foreligger ikke

(Kommissionens beslutning 2000/362)

1.

Ifølge selve ordlyden af artikel 3, stk. 2, i beslutning 90/424 om visse udgifter på veterinærområdet opstår der kun ret for medlemsstaterne til et økonomisk tilskud fra Fællesskabet til disses udgifter til aktioner af hastende karakter i tilfælde af forekomsten af visse dyresygdomme, såfremt alle de anførte betingelser i de gældende fællesskabsbestemmelser er opfyldt. Desuden findes der ingen pro rata-udbetaling, såfremt de i henhold til disse bestemmelser krævede foranstaltninger kun er iværksat delvist. Imidlertid har Kommissionen i stedet for ikke at yde noget finansielt tilskud, når en medlemsstat ikke har overholdt samtlige disse betingelser, ret til i medfør af proportionalitetsprincippet at fratrække de ved den manglende overholdelse af disse betingelser opståede omkostninger i de udgifter, for hvilke medlemsstaten anmoder om et sådant finansielt tilskud, og kun overveje det finansielle tilskud for så vidt angår restbeløbet.

Desuden kan bekæmpelsen af en meget omfattende epizooti ikke finde sted uden fejl, og forekomsten af visse fejl bør principielt ikke være til hinder for udbetaling af et finansielt tilskud fra Fællesskabet. Imidlertid bør de økonomiske konsekvenser af sådanne fejl i tilfælde af, at disse overskrider grænsen for, hvad der med rimelighed kan betragtes som uundgåeligt og som følge heraf undskyldeligt i en kompleks og undertiden forvirret situation, hverken helt eller delvist bæres af Fællesskabet, men bør bæres af den medlemsstat, hvorunder de for fejlene ansvarlige myndigheder henhører.

Hvad angår Kommissionens mulighed for at basere sig på vurderinger og for at anvende faste korrektioner kan det ikke forlanges, at Kommissionen foretager en indgående kontrol af hvert slagtet dyr og af hvert tilfælde af destruktion af kontamineret foder eller kontaminerede materialer. Både i det tilfælde, hvor en medlemsstat ikke har overholdt alle de i fællesskabsbestemmelserne fastsatte betingelser, og i det tilfælde, hvor der er begået fejl, som medlemsstaten bør bære det økonomiske ansvar for, har Kommissionen ret til at basere sig på vurderinger og til at anvende faste korrektioner, forudsat at disse vurderinger og korrektioner er rimeligt begrundede ud fra de oplysninger, som den er i besiddelse af.

(jf. præmis 22, 24, 25 og 29)

2.

Beslutning 90/424 om visse udgifter på veterinærområdet kræver, at den pågældende medlemsstat indfører et vist antal foranstaltninger for at få finansielt tilskud fra Fællesskabet til bekæmpelse af visse dyresygdomme. Eftersom de mange forskellige tænkelige situationer ikke gør det muligt i fællesskabsbestemmelserne præcist at fastlægge, hvilke foranstaltninger der i hvert enkelt tilfælde er tale om, bør Kommissionen ved vurderingen af de af medlemsstaterne trufne foranstaltninger tage højde for, at disse har en vis handlefrihed med hensyn til valget mellem de foranstaltninger, der skal træffes, og måden for gennemførelsen, og at Kommissionen ikke i den forbindelse kan sætte sin vurdering i stedet for den vurdering, der er foretaget af den pågældende medlemsstat. Dette gælder så meget mere som fællesskabsforskrifterne indeholder bestemmelser, hvori der anvendes brede og generelle vendinger.

Hvis Kommissionen derimod under hensyntagen til den pågældende medlemsstats handlefrihed har fastslået, at medlemsstaten ikke har bekæmpet sygdommen i tilstrækkeligt omfang, og at det er påkrævet at anvende en finansiel korrektion, påhviler det denne medlemsstat at godtgøre, at Kommissionen har foretaget et åbenbart urigtigt skøn.

(jf. præmis 32-34)

3.

Beslutning 2000/362 om den samlede EF-støtte til udryddelse af klassisk svinepest i Nederlandene i 1997 tilsidesætter ikke proportionalitetsprincippet, for så vidt som den tildelte støtte indebærer en nedsættelse på 25% af den godtgørelse, der betales til dyreejerne. Eftersom de klagepunkter af teknisk, administrativ og økonomisk karakter, som Kommissionen har fremsat over for de nationale foranstaltninger med henblik på at begrunde beslutningen, kan tiltrædes, er de af Kommissionen beregnede økonomiske konsekvenser betydeligt større end den anvendte korrektion, hvilket viser, at Kommissionen på behørig vis har taget hensyn til de uundgåelige fejl i forbindelse med udøvelsen af den handlefrihed, som tilkommer hver medlemsstat, samt til den særligt komplekse karakter af den pågældende epizooti af klassisk svinepest.